**Fra:** Trine Cseh-Lessel< tc@datatilsynet.dk>

**Sendt:** 23. maj 2014 10:22

**Til:** JP-Jura og Samfundsøkonomi

**Emne:** Høringssvar 14-0387108

Til Skatteministeriet

Datatilsynets journalnummer: 2014-122-0534

Ved e-mail af 5. maj 2014 har Skatteministeriet  anmodet om Datatilsynets bemærkninger til udkast til ny feltlåsningsbekendtgørelse.

Datatilsynet skal generelt understrege, at behandling af personoplysninger under alle omstændigheder skal ske under behørig iagttagelse af persondatalovens[[1]](#footnote-1)[1] og sikkerhedsbekendtgørelsens[[2]](#footnote-2)[2] regler.

Datatilsynet kan navnlig pege på følgende regler i persondataloven:

* Grundbetingelserne i persondatalovens § 5 om god databehandlingsskik, saglighed, proportionalitet, datakvalitet og sletning
* Behandlingsbetingelserne i persondatalovens § 6 om almindelige personoplysninger, §§ 7 og 8 om følsomme personoplysninger samt § 11 om personnumre
* Reglerne om de registreredes personers rettigheder i kapitel 8-10, herunder
	+ Den dataansvarliges oplysningspligt ved modtagelse/indsamling af oplysninger, jf. persondatalovens §§ 28 og 29
	+ Den registreredes ret til indsigt og øvrige rettigheder
* Reglerne om datasikkerhed i §§ 41 og 42 – kravet om fornødne sikkerhedsforanstaltninger, skriftlig databehandleraftale og kontrol med databehandleren
* Reglerne om anmeldelse til og tilladelse/udtalelse fra Datatilsynet i kapitel 12 og 13 samt reglerne om tilladelse fra Datatilsynet i bl.a. § 10, stk. 3, og § 27, stk. 4

Hvis der i bekendtgørelsen fastsættes regler om behandling af personoplysninger, skal der være hjemmel til dette i bemyndigelsesloven.

Eventuelle bestemmelser om behandling af personoplysninger i bekendtgørelsen må ikke fravige persondataloven. Fravigelse af persondataloven kan således kun ske ved lov, og det skal i den forbindelse fremgå af lovforslaget, at der tilsigtes en fravigelse af persondataloven.

Hvis der er særregler om behandling af personoplysninger i den lov, som bekendtgørelsen vedrører, skal disse regler også iagttages.

Dette høringssvar er standardmæssigt. Da Datatilsynet har mange sager under behandling, har tilsynet desværre ikke mulighed for at forholde sig konkret til bekendtgørelsens bestemmelser.

Datatilsynet må således forbeholde sig sin stillingtagen til eventuelle behandlinger af personoplysninger som følge af bekendtgørelsens bestemmelser i tilfælde af en eventuel klage eller lignende.

Med venlig hilsen

**Trine Cseh-Lessel**
Fuldmægtig, cand. jur.

Tlf.: (+45) 33 19 32 19
E-mail: tc@datatilsynet.dk

Borgergade 28, 5. sal, 1300 København K
Tlf +45 3319 3200, Fax +45 3319 3218
E-mail: dt@datatilsynet.dk Internet [www.datatilsynet.dk](http://www.datatilsynet.dk/)

1. [1] Lov nr. 429 af 31. maj 2000 om behandling af personoplysninger med senere ændringer [↑](#footnote-ref-1)
2. [2] Justitsministeriets bekendtgørelse nr. 528 af 15. juni 2000, som ændret ved bekendtgørelse nr. 201 af 22. marts 2001, om sikkerhedsforanstaltninger til beskyttelse af personoplysninger, som behandles for den offentlige forvaltning [↑](#footnote-ref-2)